Diari Oficial de la Generalitat Valenciana


Sumari del DOGV 6980, del 07-03-2013 (2013/2186)

RESOLUCIÓ de 6 de febrer de 2013, de la consellera de Benestar Social, per la qual es disposa la publicació de la decisió del jurat corresponent a la VI edició dels Premis Raquel Payá de la Generalitat.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6980

Data del DOGV
:   07-03-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/2186


Data del document
:   08-02-2013

Organisme emissor
:   Conselleria de Benestar Social

Tipus de document
:   Resolució

Descriptors 

:   * distinció honorífica

RESOLUCIÓ de 6 de febrer de 2013, de la consellera de Benestar Social, per la qual es disposa la publicació de la decisió del jurat corresponent a la VI edició dels Premis Raquel Payá de la Generalitat. [2013/2186]  
D'acord amb el que establixen l'article 8 i la disposició final primera del Decret 234/2007, de 7 de desembre, del Consell, pel qual es creen els Premis Raquel Payá de la Generalitat, resolc:  
  
Primer  
Ordenar la publicació en el Diari Oficial de la Comunitat Valenciana de l'acta de data 17 de gener de 2013, corresponent a la decisió del jurat de la VI edició dels Premis Raquel Payá de la Generalitat que s'adjunta com a annex a esta resolució.  
  
Segon  
Esta resolució tindrà efectes des del mateix dia de la publicació en el Diari Oficial de la Comunitat Valenciana.  
  
València,6 de febrer de 2013.- La consellera de Benestar Social: Asunción Sánchez Zaplana  
  
  
ANNEX  
Acta del jurat de la VI edició dels   
Premis Raquel Payá de la Generalitat  
  
A les 12.00 hores del dia de la data, i de conformitat amb el que disposa el Decret 234/2007, de 7 de desembre, del Consell, pel qual es creen els Premis Raquel Payá de la Generalitat, es constituïx en la seu de la Conselleria de Benestar Social el jurat format per:  
-Lucía Cerón Hernández, secretària autonòmica de Família i Solidaritat, en qualitat de presidenta, per delegació de la consellera Asunción Sánchez Zaplana.  
I els vocals:  
-Pilar de la Oliva Marrades, presidenta del Tribunal Superior de Justícia de la Comunitat Valenciana.   
- Teresa Gisbert Jordá, fiscal en cap de la Fiscalia Provincial de València.  
- José Luis Cuesta Merino, fiscal en cap de la Fiscalia Provincial de Castelló.  
- Juan Carlos López Coig, fiscal en cap de la Fiscalia Provincial d'Alacant.  
- Rosa Aragonés Pomares, directora general del Menor.  
- Vicente Llopis Sala, subdirector general del Menor i secretari del Jurat.  
La presidenta dóna la benvinguda als membres del jurat i, amb caràcter previ, procedix a la lectura del decret que regula esta convocatòria.   
Els Premis Raquel Payá van ser creats en 2007 pel Consell, a fi de reconéixer i premiar públicament aquells menors que es troben complint mesures judicials i mostren una major dedicació i esforç en el desenrotllament del seu projecte educatiu i de reinserció social.  
  
Porten el nom de Raquel Payá en reconeixement a esta notable pedagoga valenciana, que va consagrar la seua labor professional com a «mestra de mestres» a la reforma pedagògica en tots els àmbits de l'educació i, molt especialment, en l'àrea de la infància i la joventut inadaptades.   
Els Premis Raquel Payá de la Generalitat es van constituir amb el propòsit de:  
- Fomentar els valors socials i incrementar les oportunitats de reinserció dels menors.  
- Incentivar l'esforç, la constància, la creativitat i la qualitat de les activitats, tant de caràcter intel·lectual com manipulatives i artístiques.  
  
- Valorar els comportaments i les actituds d'altruisme, generositat, respecte i convivència.  
Tot seguit, s'examinen les propostes efectuades pels directors dels centres de reeducació i es valoren molt positivament els mèrits de tots els menors proposats, els noms dels quals s'indiquen a continuació:  
  
1. Óscar Andrés C.C.  
2. David O. H.   
3. David T. B.   
4. Rachid B. R.   
5. Abdelghani O.   
6. Antonio F. G.   
7. Juan B. M.   
8. Mohammed E.   
9. Silvia N. H.   
10. Santiago C. G.   
11. Ronny Alejandro C. S.   
12. Corahima L. G.   
13. Eric Armando C. C.   
14. Sergio M. Z.   
15. Borja V. G.   
16. Cristina N. O.  
Una vegada efectuades les oportunes deliberacions, els membres del jurat decidixen fer constar en l'acta, de forma expressa, el seu reconeixement dels mèrits que concorren en tots i cada un dels candidats proposats i, molt especialment, de l'esforç que tots ells estan duent a terme per superar les seues dificultats i créixer com a persones.  
Els membres del jurat desitgen reconéixer també públicament la labor que fan els treballadors dels nostres centres de reeducació, dels equips de direcció, dels tècnics, dels educadors i de totes les persones que hi treballen, per fer possible que estos menors prenguen consciència de la seua realitat, aprenguen a confiar en si mateixos i en els altres, i adquirisquen els coneixements, els hàbits, les actituds i els valors necessaris per a viure en societat.  
A continuació, vistos els mèrits que acrediten, i després de reiterar el seu convenciment que tots els candidats proposats són mereixedors d'este guardó, els membres del jurat acorden, per unanimitat, concedir els Premis Raquel Payá d'enguany 2013 als menors següents:  
  
- Juan B. M., per la seua constància i el seu creixent interés per participar en totes les activitats del centre; per haver sigut capaç de reprendre la seua trajectòria formativa i de plantejar-se objectius realistes amb vista a la seua futura inserció sociolaboral; i per haver protagonitzat un procés de desenrotllament personal que constituïx un element motivador i un model de canvi entre els seus companys.   
- Corahima L. G., per l'interés que manifesta per la seua formació acadèmica i la seua capacitació laboral; per la proximitat i l'afecte que mostra en el tracte amb els seus companys i amb tot el personal del centre, i, en fi, per haver sabut aprofitar el seu internament per a assumir plenament la criança del seu fill i viure la seua maternitat de forma responsable.  
- Santiago C. G., per haver iniciat, des del mateix moment del seu ingrés, un procés de presa de consciència positiu i constant; per l'esforç que realitza per a integrar en la seua vida nous interessos, actituds i valors prosocials, i per haver sigut capaç de recapacitar, d'adoptar altres punts de vista i de restablir les vinculacions afectives en el seu entorn familiar.  
- Ronny Alejandro C. S., pel seu interés i la seua determinació d'eixir avant a pesar de les dificultats i de les circumstàncies personals adverses; per confiar en els que volen ajudar-lo i per mostrar-se respectuós i agraït amb ells, i, en definitiva, per haver sigut capaç d'adoptar una actitud optimista i positiva davant de la vida, que li permet avançar dia a dia en el seu procés formatiu i en el seu desenrotllament com a persona.   
I no havent-hi més assumptes a tractar, es considera acabada la sessió de la qual s'alça acta, que es firma a València, 17 de gener de 2013.